আসাদুজ্জামান নূর: তো, সেই সময় বাম রাজনীতিতে নানা রকম বিতর্ক দেখা দিচ্ছিল। কিছু কিছু ক্ষেত্রে আমি একমত হতে পারছিলাম না। না হওয়াতে আমি রাজনীতি থেকে সরে এলাম। এসে চাকরি বাকরি করছিলাম। এমন সময় চিত্রালীর আহমেদ জামান চৌধুরী, আজাচৌ, উনি বিটপীতে আসতেন, এবং বিজ্ঞাপনের কপি লিখতেন; তো আমিও দু-একটা মাঝে মাঝে শখ করে লিখতাম। ওখানে তার সাথে আমার পরিচয় হয়। উনি আমাকে বললেন যে, তুমি চিত্রালীতে লেখো। আমি বললাম, ঠিক আছে। উনি আমাকে নিয়ে গেলেন। তখন পারভেজ ভাই ছিলেন সম্পাদক। উনি বললেন, তুমি এক কাজ করো, এখন তো নাটক নিয়ে নাড়াচাড়া হচ্ছে, তিনি কিছু নাম দিয়ে বললেন, এদের ইন্টারভিউ করো। তো ইন্টারভিউ করতে গিয়ে আলী যাকেরের সঙ্গে আমার পরিচয় হয়। উনি আমাকে বললেন, আমাদের রিহার্সাল হচ্ছে। দেখতে আসেন। নাগরিক নাট্য সম্প্রদায়। আমি রিহার্সাল দেখতে গেলাম। ওখানে আরো কিছু পরিচিত মানুষ পেলাম। ঢাকা বিশ্ববিদ্যালয়ে আমি সংস্কৃতিক সংসদের সভাপতি ছিলাম। সেই সূত্রে আমার কিছু কিছু মানুষের সাথে পরিচয় হয়েছিল। যেমন: আবুল হায়াৎ, আতাউর রহমান, তামান্না রহমান, গোলাম রব্বানী, এনামুল হক, লাকী ইনাম। তো ওরাও ছিলেন ওখানে। ওরা আমাকে দেখে বলল, আরে প্রমোটার পাওয়া গেছে। আগে যখন ইউনিভার্সিটি লাইফে নাটকগুলো হতো, আমি অনেক সময় প্রমোটিংএর কাজগুলো করতাম। সে সময় সৈয়দ হাসান ইমাম কয়েকটা নাটকের ডিরেকশন দিয়েছিলেন। তখন আমি ওইগুলোতে নানান ধরনের কাজকর্ম করতাম। তো ওইভাবেই পরিচয়। ওইভাবে নাগরিকের সঙ্গে যুক্ত হয়ে গেলাম। তার আগে অবশ্য রামেন্দুদার সঙ্গে থিয়েটার পত্রিকা বার করেছি। ওই প্রেস থেকে। এখনো বেরোয়। প্রথম দিকের কয়েকটা সংখ্যায় আমি সহ-সম্পাদক ছিলাম। পরে যখন ওখান থেকে চাকরি বাদ দিয়ে আমি চলে গেলাম সোভিয়েত দূতাবাসে, তখন এখানে এসে এসে ওই কাজটা করা কঠিন হয়ে গেল। তখন আমি রামেন্দুদাকে বললাম, আমি আর না থাকি। মোহাম্মদ জাহাঙ্গীর তখন সহ-সম্পাদক হিসেবে যোগ দিল। তো এইভাবে নাগরিকে এলাম।